SURSE Conducerea Parlamentului caută soluții pentru votul la viitorul guvern. Votul pe WhatsApp, scenariu luat în calcul

Conducerea Camerei Deputaților discută vineri soluții pentru organizarea votului la învestirea viitorului guvern, una dintre propuneri fiind utilizarea platformei de mesagerie WhatsApp, au declarat pentru G4Media.ro surse politice. Nu e clar însă dacă din punct de vedere legal poate fi folosită această platformă.

Discuția din Biroul Permanent al Camerei e provocată de imposibilitatea de a-i reuni pe parlamentari la un vot în plenul reunit după ce un senator a fost infectat cu coronavirus.

Situația din Parlament este fără precedent, după cu senatorul liberal Vergil Chițac a fost depistat pozitiv cu coronavirus. Chițac a participat luni la lucrările Senatului, dar și la întâlniri politice cu colegii liberali.

Ca urmare a infectării lui Chițac, toți liderii PNL, inclusiv Ludovic Orban, au intrat în autoizolare.

Foto: Parlamentul gol (InquamPhotos / George Călin)